দার্জিলিংয়ে বেআইনি নির্মাণে নিষেধাজ্ঞা! বিরাট নির্দেশ হাইকোর্টের

কলকাতা: দার্জিলিং পুরসভা (Darjeeling Municipality) এলাকায় আর কোনও বেআইনি নির্মাণ (Illegal Construction) করা যাবে না, বুধবার এই অন্তর্বর্তীকালীন নির্দেশ দিল কলকাতা হাইকোর্ট (Calcutta High Court)। এই নির্দেশ কার্যকর হচ্ছে কী না, তা নিশ্চিত করার দায়িত্বও দার্জিলিং পুরসভার উপর বর্তেছে বলে জানিয়ে দিয়েছে আদালত।

আদালত সূত্রে জানা গিয়েছে, দার্জিলিং পুরসভা এলাকায় প্রায় ৫০টি বেআইনি বাড়ি নির্মাণ হয়েছে। তথ্য জানার অধিকার আইনের (RTI) মাধ্যমে প্রাপ্ত একটি নথি সম্প্রতি কলকাতা হাইকোর্টে জমা পড়ে, যেখানে এই বেআইনি নির্মাণগুলির বিস্তারিত তথ্য উঠে আসে। এর আগে হাইকোর্টের পৃথক নির্দেশে ওই বাড়িগুলি ভেঙে ফেলার আদেশ দেওয়া হলেও তা এখনও কার্যকর হয়নি।

আরও পড়ুন: অবস্থান বিক্ষোভে পুলিশের গ্রেফতার, হাইকোর্টে মিড ডে মিল কর্মীরা

এই পরিস্থিতিতে দার্জিলিংয়ে বেআইনি নির্মাণ নিয়ে একটি জনস্বার্থ মামলা দায়ের হয়। সেই মামলার শুনানিতেই প্রধান বিচারপতি সুজয় পাল ও বিচারপতি পার্থসারথি সেনের ডিভিশন বেঞ্চ অন্তর্বর্তীকালীন নির্দেশ জারি করে জানিয়ে দেয়, পুরসভা এলাকায় নতুন করে কোনও বেআইনি নির্মাণ চলতে দেওয়া যাবে না।

আদালতের নির্দেশে স্পষ্ট করে বলা হয়েছে, দার্জিলিং পৌরসভাকে নিয়মিত নজরদারি চালিয়ে নিশ্চিত করতে হবে যে হাইকোর্টের আদেশ লঙ্ঘন করে কোথাও কোনও বেআইনি নির্মাণ হচ্ছে না। একইসঙ্গে, আগে যেসব বেআইনি বাড়ি চিহ্নিত হয়েছে, সেগুলির বিষয়ে কী পদক্ষেপ নেওয়া হয়েছে, তা নিয়েও পুরসভাকে আদালতে রিপোর্ট জমা দিতে হতে পারে।

পরিবেশ-সংবেদনশীল পাহাড়ি শহর দার্জিলিংয়ে লাগামছাড়া নির্মাণ নিয়ে দীর্ঘদিন ধরেই উদ্বেগ প্রকাশ করে আসছেন স্থানীয় বাসিন্দা ও পরিবেশবিদরা। হাইকোর্টের এই নির্দেশে বেআইনি নির্মাণের রাশ টানবে বলেই আশা করছে সংশ্লিষ্ট মহল।

দেখুন আরও খবর:

The post দার্জিলিংয়ে বেআইনি নির্মাণে নিষেধাজ্ঞা! বিরাট নির্দেশ হাইকোর্টের first appeared on KolkataTV.