প্রশাসনকে তোয়াক্কা না করে বেআইনি নির্মাণ! নিউটাউন থেকে আটক ৩

কলকাতা: মুখ্যমন্ত্রীর নির্দেশ উপেক্ষা করে সরকারি জমি দখলের অভিযোগ উঠল কলকাতার (Kolkata) নিউটাউনে (New Town)। নিউটাউনের রাজারহাট এলাকার পাথরঘাটা গ্রাম পঞ্চায়েতের অন্তর্গত লস্করআটি অঞ্চলে সেচ দফতরের (Irrigation Department) জমি দখলের ঘটনায় ফের প্রকাশ্যে এল প্রশাসনিক শিথিলতা। মুখ্যমন্ত্রী মমতা বন্দ্যোপাধ্যায়ের (Mamata Banerjee) কড়া নির্দেশ সত্ত্বেও বেআইনি জমি দখলের ঘটনা থামছে না। রবিবার ছুটির দিনে বাগজোলা খালপাড়ে সেচ দফতরের জমিতে বেআইনি নির্মাণ (Illegal Construction) শুরু হওয়ার ঘটনায় কার্যত হতবাক স্থানীয় বাসিন্দারা।

প্রত্যক্ষদর্শীদের মতে, দিনের আলোতেই শুরু হয় বেআইনি নির্মাণকাজ। লস্করআটির জনবহুল বাজার লাগোয়া সেচ দফতরের জমিতে বাঁশের ব্যারিকেড দিয়ে জমি দখল করে কাজ শুরু করেন একদল অসাধু জমি ব্যবসায়ী। স্থানীয় বাসিন্দারা বিষয়টি নিয়ে তীব্র আপত্তি জানায় এবং এর পিছনে বিধাননগর কমিশনারেটের নিউটাউন থানার এক সিভিক ভলেন্টিয়ারের মদত থাকার অভিযোগ তোলেন।

আরও পড়ুন: প্রজাতন্ত্র দিবসে রেড রোড থেকে কী বার্তা দিলেন মুখ্যমন্ত্রী?

স্থানীয়দের আপত্তি ও অভিযোগের ভিত্তিতে বিধাননগর পুলিশ কমিশনারেটের টেকনো সিটি থানার পুলিশ দ্রুত ঘটনাস্থলে পৌঁছয়। পুলিশ গিয়ে বেআইনি নির্মাণকাজ বন্ধ করে দেয় এবং ঘটনাস্থল থেকে তিনজন কর্মচারীকে আটক করে। যদিও স্থানীয় সংবাদমাধ্যমের প্রতিনিধিরা ঘটনার ছবি তুলতে গেলে তাঁদের সঙ্গে অসাধু ব্যবসায়ীরা দুর্ব্যবহার করে বলে অভিযোগ উঠেছে।

এই ঘটনা প্রসঙ্গে পাথরঘাটা গ্রাম পঞ্চায়েতের উপপ্রধান আক্তার আলি গাজী ওরফে টুটুল জানিয়েছেন, “বিষয়টি আমরা পুলিশকে জানিয়েছি। সরকারি জমি দখলের এই ধরনের বেআইনি নির্মাণ কোনভাবেই বরদাস্ত করা হবে না। দোষীদের বিরুদ্ধে কড়া পদক্ষেপ নেওয়া হবে।”

দেখুন আরও খবর:

The post প্রশাসনকে তোয়াক্কা না করে বেআইনি নির্মাণ! নিউটাউন থেকে আটক ৩ first appeared on KolkataTV.